CELEX: 32017R1270
Language: sl
Date: 2017-07-14 00:00:00
Title: Uredba Komisije (EU) 2017/1270 z dne 14. julija 2017 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe kalijevega karbonata (E 501) na olupljenem, narezanem in sesekljanem sadju in zelenjavi (Besedilo velja za EGP. )

15.7.2017   
            
            
               SL
            
            
               Uradni list Evropske unije
            
            
               L 184/1
            
         UREDBA KOMISIJE (EU) 2017/1270
   z dne 14. julija 2017
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe kalijevega karbonata (E 501) na olupljenem, narezanem in sesekljanem sadju in zelenjavi
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 so določeni seznam Unije aditivov za živila, odobrenih za uporabo v živilih, in pogoji njihove uporabe.
            
         
               (2)
            
            
               Seznam Unije aditivov za živila se lahko na pobudo Komisije ali na podlagi zahtevka posodobi v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2).
            
         
               (3)
            
            
               Dne 15. oktobra 2015 je bil predložen zahtevek za odobritev uporabe kalijevega karbonata (E 501) na olupljenem, narezanem in sesekljanem sadju in zelenjavi ter dan na voljo državam članicam v skladu s členom 4 Uredbe (ES) št. 1331/2008.
            
         
               (4)
            
            
               Med pripravo svežega narezanega sadja in zelenjave lahko encimske dejavnosti povzročijo slabšo kakovost proizvodov, na primer porjavenje in strukturne izgube, ter izgubo hrane. V izogib porjavenju se lahko uporabi askorbinska kislina (E 300). Vendar askorbinska kislina običajno razgradi celično tkivo, kar po nekaj dneh povzroči zmehčanje in razbarvanje sadja in zelenjave. Uporaba kalijevega karbonata (E 501) omogoča učinkovitejšo zaščito proti porjavenju, saj deluje kot stabilizator in regulator kislosti ter zmanjšuje poškodbe tkiva, ki jih povzroča askorbinska kislina.
            
         
               (5)
            
            
               Znanstveni odbor za hrano je za karbonate kot skupinski ADI (sprejemljiv dnevni vnos) določil „ni določeno“ (3), kar pomeni, da v količinah, ki so potrebne za dosego želenega tehnološkega učinka, ne ogrožajo zdravja.
            
         
               (6)
            
            
               V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Evropsko agencijo za varnost hrane (v nadaljnjem besedilu: Agencija), razen če ta posodobitev ne bo imela učinka za zdravje ljudi. Ker gre pri odobritvi uporabe kalijevega karbonata (E 501) kot stabilizatorja in regulatorja kislosti na olupljenem, narezanem in sesekljanem sadju in zelenjavi za posodobitev navedenega seznama, ki ne bo imela učinka na zdravje ljudi, Komisiji ni treba zaprositi za mnenje Agencije.
            
         
               (7)
            
            
               Zato je primerno odobriti uporabo kalijevega karbonata (E 501) kot stabilizatorja in regulatorja kislosti v kategoriji živil 04.1.2 „Olupljeno, narezano in sesekljano sadje in zelenjava“ v Prilogi II k Uredbi (ES) št. 1333/2008 pri quantum satis. Za zagotovitev obveščenosti potrošnikov o tej obdelavi bi bilo treba uporabo kalijevega karbonata (E 501) omejiti na predpakirano, ohlajeno, nepredelano sadje in zelenjavo za takojšnje uživanje ter predpakiran, nepredelan in olupljen krompir.
            
         
               (8)
            
            
               Prilogo II k Uredbi (ES) št. 1333/2008 bi bilo zato treba ustrezno spremeniti.
            
         
               (9)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. julija 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 354, 31.12.2008, str. 16.
   
      (2)  Uredba (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (UL L 354, 31.12.2008, str. 1).
   
      (3)  Poročilo Znanstvenega odbora za hrano, 25. serija, 1990.
   
      PRILOGA
      V delu E Priloge II k Uredbi (ES) št. 1333/2008 se v kategoriji živil 04.1.2 „Olupljeno, narezano in sesekljano sadje in zelenjava“ pred opombami vstavi naslednji vnos:
      
         
                      
                  
                  
                     „E 501
                  
                  
                     kalijev karbonat
                  
                  
                     
                        quantum satis
                     
                  
                  
                      
                  
                  
                     samo predpakirano, ohlajeno, nepredelano sadje in zelenjava za takojšnje uživanje ter predpakiran, nepredelan in olupljen krompir“.